**PRIJEDLOG IZMJENA I DOPUNA PRAVILA KORIŠTENJA TERMINALA ZA UKAPLJENI PRIRODNI PLIN**

-KONZULTACIJSKI DOKUMENT-

**uz javno savjetovanje od 6. ožujka do 23. ožujka 2020. godine**

1. **UVOD**

Na temelju članka 93. Zakona o tržištu plina (»Narodne novine« br. 18/18, dalje u tekstu: ZOTP) i Odluke o suglasnosti Hrvatske energetske regulatorne agencije (KLASA: 003-07/18-03/07, URBROJ: 371-01-18-6) od 21. lipnja 2018. godine, operator terminala za ukapljeni prirodni plin, LNG Hrvatska d.o.o., donio je Pravila korištenja terminala za ukapljeni prirodni plin 02. srpnja 2018. godine (u daljnjem tekstu: Pravila). Pravilima se uređuje opis terminala za UPP, razvoj, izgradnja i održavanje terminala za UPP, upravljanje terminalom za UPP, ugovorni odnosi i opći uvjeti korištenja terminala za UPP, rezervacija i korištenje kapaciteta terminala za UPP, mjerna pravila i pravila raspodjele, objava podataka i razmjena informacija, naknada štete i pravila prodaje UPP-a ili prirodnog plina korisnika terminala za UPP u otvorenom postupku.

1. **RAZLOZI DONOŠENJA IZMJENA I DOPUNA PRAVILA KORIŠTENJA TERMINALA ZA UKAPLJENI PRIRODNI PLIN**

Sukladno upitima od strane zainteresiranih opskrbljivača i trgovaca plinom za usluge prihvata i otpreme UPP-a odnosno mogućnost godišnjeg ugovaranja kapaciteta terminala u slučaju slobodnog kapaciteta, napravljene su pojedine izmjene i dopune članaka vezanih uz godišnji postupak ugovaranja usluge prihvata i otpreme UPP-a s ciljem razjašnjenja neophodnih proceduralnih koraka prilikom godišnjeg ugovaranja slobodnog kapaciteta, pojednostavljenja samog postupka raspodjele kapaciteta i produljenja rokova za podnošenje zahtjeva.

Predložene izmjene i dopune napravljene su u skladu sa transparentnim, ne diskriminirajućim i tržišno orijentiranim EU praksama i pravilima kako bi se svim zainteresiranim korisnicima omogućio pristup po jednakim pravilima.

U skladu s predloženim izmjenama i dopunama, zainteresirani korisnici terminala u slučaju slobodnog kapaciteta mogu svake godine u postupku dugoročnog ugovaranja usluge prihvata i otpreme UPP-a u trajanju od najmanje jedne do najviše 15 plinskih godina, predati zahtjev za raspodjelu kapaciteta u periodu od 1. siječnja do 15. lipnja. Po urednoj predaji zahtjeva kapacitet uplinjavanja UPP-a raspodjeljuje se podnositeljima zahtjeva prema redoslijedu zaprimanja zahtjeva u iznosu zatraženog kapaciteta uplinjavanja UPP-a za pojedinu plinsku godinu sve dok postoji raspoloživi kapacitet uplinjavanja UPP-a za tu godinu.

Slijedom svega prethodno navedenog, u nastavku je dano kratko obrazloženje i opis glavnih izmjena po člancima Prijedloga izmjena i dopuna pravila korištenja terminala za UPP.

**Članak 1.** **–** U članku 2. Pravilanapravljene su izmjene definicija *Godišnji postupak ugovaranja usluge prihvata i otpreme UPP-a* i *Ugovaranje kratkoročnih kapaciteta uplinjavanja UPP-a* na način da je jasnije raspisano trajanje ugovaranja pojedinih usluga pa je tako u definiciju *Godišnji postupak ugovaranja usluge prihvata i otpreme UPP-a* dodano da je isto moguće u trajanju od najmanje jedne do najviše 15 plinskih godina, dok je u definiciju *Ugovaranje kratkoročnih kapaciteta uplinjavanja UPP-a* dodano da je isto moguće unutar jedne plinske godine*.* Pored navedenog brisana je definicija *Minimalni ugovoreni kapacitete transportnog sustava* s obzirom da se isto uređuje pravilima operatora transportnog sustava.

**Članak 2. –** Napravljene su izmjene članka 7. Pravila na način da se brišu stavci koji se odnose na zakup kapaciteta transportnog sustava s obzirom da se isto uređuje pravilima operatora transportnog sustava.

**Članak 3. –** U članku 12. Pravilanapravljene su izmjene sukladno kojima zainteresirani korisnici terminala u slučaju slobodnog kapaciteta mogu svake godine u postupku dugoročnog ugovaranja usluge prihvata i otpreme UPP-a predati zahtjev za raspodjelu kapaciteta u periodu od 1. siječnja do 15. lipnja.

**Članak 4. –** U članku 13. Pravilanapravljene su manje nomotehničke izmjene po pitanju izričaja.

**Članak 5.** – U članku 14. Pravila napravljene su izmjene po pitanju roka za dostavu obavijesti o odbijanju zahtjeva od strane operatora terminala za UPP te je rok skraćen sa 15 dana na 5 dana.

**Članak 6. –** U članku 15. napravljene su izmjene na način da se kapacitet uplinjavanja UPP-a raspodjeljuje podnositeljima zahtjeva prema redoslijedu zaprimanja zahtjeva u iznosu zatraženog kapaciteta uplinjavanja UPP-a za pojedinu plinsku godinu sve dok postoji raspoloživi kapacitet uplinjavanja UPP-a za tu godinu. Sukladno Pravilima operator terminala za UPP najkasnije do 15. svibnja objavljuje poziv te se zainteresirani korisnici u roku od 15 dana javljaju na raspisani poziv, dok je predloženim izmjenama omogućeno da dok god postoji slobodni kapacitet zainteresirani korisnici mogu u bilo kom trenutku od 1. siječnja do 15. lipnja predati zahtjev za raspodjelu kapaciteta, a koji će im se u slučaju uredno predanog zahtjeva i slobodnog kapaciteta raspodijeliti prema redoslijedu zaprimanja zahtjeva u iznosu zatraženog kapaciteta uplinjavanja UPP-a za pojedinu plinsku godinu sve dok postoji raspoloživi kapacitet uplinjavanja UPP-a za tu godinu.

**Članak 7. –** U članku 18. Pravila napravljene su manje izmjene na način da se ugovaranje kratkoročnih kapaciteta uplinjavanja UPP-a uskladilo s godišnjim postupkom ugovaranja usluge prihvata i otpreme UPP-a. Napravljene su izmjene na način da je usklađena terminologija kod kratkoročnog zakupa kapaciteta te je jasnije propisano da je po okončanju godišnjeg postupka ugovaranja usluge prihvata i otpreme UPP-a operator terminala dužan na svojoj internetskoj stranici objaviti informaciju o slobodnom kapacitetu za ugovaranje kratkoročnog kapaciteta uplinjavanja UPP-a uzimajući u obzir odobrene rasporede usluga i tehničke uvjete terminala za UPP.

**Članak 8. –** U članku 26. Pravila napravljene su manje izmjene na način da se za prvu godinu rada terminala koja počinje 1. siječnja 2020. godine produljio rok za podnošenje plana godišnjeg rasporeda usluga od strane korisnika terminala.

**Članak 9. –** Novi članak koji uređuje stupanje na snagu Pravila.